**דברי תורה לפרשת "בשלח"**

**אם נסתכל בפסוק "וישאו בני ישראל את עיניהם והנה מצרים נסע אחריהם" נשאל מיד דבר שניראה לנו תמוה, הינה מצרים נוסע אחריהם? היה צריך לומר נוסעים אחריהם ברבים, ולא נוסע ביחיד, ועל כן בפירוש רש"י נסתכל ונבין את התשובה "נוסע אחריהם בלב אחד כאיש אחד". אך גם על התשובה של רש"י הקדוש ניתן לשאול שאלה, מה ההבדל בין מצרים ובין עם ישראל? הרי במתן תורה נאמר על עם ישראל "כאיש אחד בלב אחד". ופה אצל מצרים, כאשר רדפו אחרי בני ישראל, נאמר הפוך, "בלב אחד כאיש אחד". ומה ההבדל בין עם ישראל, שנאמר עליהם "כאיש אחד בלב אחד", לבין המצרים, שנאמר עליהם בסדר הפוך "בלב אחד כאיש אחד"? אלא אפשר לבאר ולומר יסוד גדול, אמרו חז"ל הקדושים שהשורש של עם ישראל, הוא שורש אחד. וכמו בגוף האדם, כאשר איבר אחד כואב, כל הלב כואב. וגם נמשלו עם ישראל, לספר תורה, כאשר אות אחת בספר פסולה, האות הפסולה פוסלת את כל הספר. כך עם ישראל, כאשר יהודי נוגע ביהודי כל יהודי הוא אות בספר תורה ולכן כאשר אות נוגעת באות הספר תורה פסול, כך כל יהודי אסור לו להתנהג ולפגוע באדם לחברו. ורמז לדבר : ישראל – יש שישים ריבוא אותיות לתורה. אך הבעיה של עם ישראל, בחלק השני של המשפט "בלב אחד", ששם מתחיל היצר הרע להילחם ולעשות מחלוקות. אך עלינו לדעת ששורש עם ישראל אחד הוא "כאיש אחד" וצריכים לגדל ולחזק את ההמשך המשפט "בלב אחד".   
ולגבי אומות העולם, הגויים אינם באים מאיש אחד ואצלם האחדות היא רק בשעות של סכנה, אז מיד כולם מתאחדים למען מטרה משותפת. ושחולפת הצרה חוזרים לפירוד של כל אחד לעצמו. והראייה לכך: החיות, בזמן המבול היתה צרה וכל החיות מתאחדות ונכנסות לתיבה יחד ומניחות את הייצרים של הטרף הטבועות בהם.  12 חודשים חיו כל החיות הרודפות והנרדפות יחד משום שהבינו שיש צרה בחוץ (המבול) והאחדות היא לטובתם, כי בחוץ מתרחש אסון נורא. כך הם אומות העולם "בלב אחד" אך המשך המשפט "כאיש אחד" שם הבעיה שלהם. ההיפך מעם ישראל, שהאיש אחד זה הבסיס של עם ישראל.   
ועל אהבת ישראל והאחדות נאמר ״ויחן שם ישראל לנגד ההר״, כאיש אחד בלב אחד.**

**"כל המחלה אשר שמתי במצרים לא אשים עליך כי אני ה' רפאך"**

**צריכים לדעת ולהבין, שה' נותן כוח לרופאים לרפא, אך מה שיהיה עם האדם רק ה' מחליט, רק ה' יתברך יכול להחליט מי לחיים ומי למוות. לרופאים ניתנה הרשות לרפא אך לא לקבוע כמה זמן נשאר לאדם לחיות. ופעם אחת שמע אחד הצדיקים שהרופאים השאירו לו שבועיים לחיות, המשפחה שלו בכתה והיו עצובים אך הוא היה שמח שמחה גדולה, הרופאים וכולם חשבו שהוא השתגע מרוב הבשורה המרה ולכן הוא צוחק, אך הוא הסביר להם "לי הבטיחו שבועיים לחיות, אך לכם מי הבטיח לחיות? כל יום בעולם הזה הוא נס בפני עצמו, אנשים לוקחים את החיים כמובן מאליו, אך באמת צריך להודות לה' על כל רגע ורגע וכל בוקר שקמים לדעת שיש לך עוד יום לתקן ועוד יום לעשות את רצון ה' יתברך".**

**ומסופר על הרב הקדוש רבי מרדכי מנישכיז זצ"ל שפעם בא אליו חסיד אחד שהיה חולה. וכבר ניסו לחפש תרופה כל הרופאים ולא מצאו תרופה למחלתו. אמר לו הצדיק "סע לפרופסור שבעיר אניפולי והוא ירפאך" הקשיב אותו חולה לצדיק ונסע לעיר אניפולי לפרופסור הגדול כמו שהצדיק אמר. כאשר הגיע לעיר שאל את אנשי העיר היכן גר הפרופסור הגדול של העיר? תמהו עליו האנשים ואמרו לו "אין כאן שום פרופסור" שאל אותם האיש "אולי יש כאן דוקטור?" השיבו לו האנשים "גם דוקטור אין כאן" שאל אותם האיש אז הרופא איפה הוא גר? אמרו לו "גם רופא אין כאן". שאל אותם האיש החולה בצער גדול, "מה אתם עושים כאשר אתם חולים? למי אתם פונים?" אמרו לו אנחנו פונים לה' יתברך וצועקים לו שיושיע אותנו. הבין האיש את הדברים ולקח לליבו את המסר. חזר לצדיק ואמר לו תודה רבה הבנתי את המסר, התחיל האיש החולה לבטוח בה' ולהתפלל לרפואה ואט אט חזר לעצמו ושב להיות בריא... וכמו שכתבנו למעלה, כמובן שלרופאים יש את הזכות לרפא את החולה, אך רק בעזרת ה' יתברך. אם נגזר על האדם להיות חולה אז טיפול נכון על ידי הרופאים ותפילות לבורא עולם יוכלו לעזור להתגבר על המחלה. צריכים רק ביטחון בה' שהכל לטובה והכל מאת ה' ורק אז תבוא הישועה.**

**ועוד נאמר "והיה כאשר ירים משה את ידו וגבר ישראל וכאשר יניח את ידו וגבר עמלק" שואלת הגמרא וכי ידיו של משה נוצחות היו במלחמה ? מה זה משנה האם ידו של משה למעלה או למטה? אלא בזמן שהיה מרים משה את ידו היו ישראל מרימים עיניהם לאביהם שבשמיים והיו מתפללים ותולים בו את ההצלחה ! היו מאמינים בה' יתברך ובניסים שלו, ואז הישועה יכולה להגיע, כאשר יש אמונה.**

**הבבא סאלי הקדוש ומחלת הסכרת**

**ומספרים על הבבא סאלי הקדוש, שפעם אחת לא הרגיש טוב. בני משפחתו לחצו עליו וביקשו שיסכים לקבל טיפול רפואי בבית החולים. הבבא סאלי השיב להם כי הוא בריא ואינו צריך שום טיפול. אך לאחר שעברו כמה ימים ומצבו לא השתפר פנו אליו שוב פעם והפצירו בו שילך לבית החולים. אמר להם הבבא סאלי "אני מסכים ללכת כדי שלא תצטערו, אך דעו שאין לי כלום". כאשר הגיעו לבית החולים עבר הבבא סאלי סדרת בדיקות ואכן לא נמצא שום דבר המסביר את פשר מחלתו. ולכן הפנו את הבדיקות למנהל המחלקה שהיה גם חובש כיפה, אך גם המנהל לא מצא שום סיבה לחולשתו של הבבא סאלי. מנהל המחלקה אומנם היה דתי, אך לא שמע מעולם על הבבא סאלי ולא הכירו. הבבא סאלי ביקש ממשמשו שיכין לו תה כמו שהוא רגיל לשתות עם 5-6 כפיות סוכר. רבינו טען שהתה טעים רק שהוא מתוק. הבבא סאלי שתה את התה והשאיר מעט על מנת לכבד את מנהל המחלקה. מנהל המחלקה שתה מהתה של הבבא סאלי ופתאום אמר "עכשיו אני מבין מאיפה חולשתו של הרב. כבוד הרב חולה בסכרת מרוב הסוכר שהוא שותה". אמר מנהל המחלקה. ששמע זאת הבבא סאלי מיד אמר לנוכחים "תגידו למנהל המחלקה שלי אין מחלת סוכר, אך לו יש ". מנהל המחלקה שמע את הדברים והגיע לבבא סאלי ואמר לפניו "תסלח לי כבוד הרב, אני כל יום עורך בדיקה מקיפה ואין לי שום מחלת סוכר, אומנם אולי לכבוד הרב מרוב הסוכר שהוא שותה יש מחלה כזאת". אמר לו הבבא סאלי שיבדוק שוב ויראה שיש לו מחלת סוכר. הסכים הרופא לבדוק אך בתנאי שגם הבבא סאלי יעשה בדיקת סוכר. ואכן הרופא נדהם לגלות שהבבא סאלי בריא לחלוטין ואילו הוא עצמו הרופא חולה במחלת סכרת, למרות שגם היום וכל יום היה בודק את עצמו. מנהל המחלקה טען שהם בטח התבלבלו בבדיקות שלו ושל הרב, וביקש לערוך את הבדיקות שנית. ושוב פעם נוכח לדעת שאכן הבבא סאלי צדק, הוא החולה והבבא סאלי בריא. הרופא החל להיבהל ולא ידע את נפשו. הבבא סאלי ראה שפניו של הרופא החווירו ואמר לו "אתה רוצה להיות בריא?" "וודאי" השיב הרופא. הבבא סאלי ביקש ממשמשו שיכין שוב תה עם 5 כפיות סוכר כמו שהוא רגיל לשתות, הרופא ששמע זאת החל לצחוק וטען "הרי סוכר מזיק למי שיש לו מחלת סכרת, הרי זה כמו רעל" סיים הרופא את דבריו. אך הבבא סאלי אמר לו "דע לך כשרצון ה' שתתרפא אז גם על ידי הסוכר עצמו אתה תהיה בריא". הרופא השתכנע מדבריו של האיש הקדוש, ואכן לאחר שעשה בדיקות חוזרות גילה הרופא שאין לו שום מחלת סוכר, בדיוק כמו שאמר האיש הקדוש הבבא סאלי. ולאחר מכן אמר לכל הנוכחים ובני משפחתו הקרובים "עכשיו אני מבין למה הגעתי לבית החולים, רק בשביל לתקן ולעזור לרופא הזה.."**

**יש יסוד גדול בעניין הפרנסה, ידוע הדברים שעל ידי שהאדם שומר פיו ולשונו בעת התפילה מלדבר הוא זוכה לפרנסה.. וזהו הפסוק "ה' ילחם לכם ואתם תחרישון" בעת התפילה. כלומר מתי ה' ילחם לכם ויעזור לכם בפרנסה? כאשר "אתם תחרישון" כאשר האדם בשקט בתפילה ושותק ולא מדבר ומכבד את קדושת בית הכנסת אז זוכה לפרנסה בשפע ושה' יתברך יסדר לו כל דאגותיו וכל מחסוריו. וגם פרנסה זה אותיות "רסן פה" שהאדם מרסן את פיו מלדבר בבית הכנסת וכמובן מלדבר לשון הרע, זוכה לפרנסה בשפע גדול.**

**ונקשה קושיה מדוע אצל המצרים נאמר "ה' ילחם לכם ואתם תחרישון" ועל עמלק נאמר "וצא הלחם בעמלק"? ויש לומר שכאשר המלחמה היא על הגשמיות ועל הגוף יש לבטוח בה' יתברך, אולם כאשר המלחמה היא על הרוחניות, על התורה צריך האדם לקום בעוז ולהילחם כנגד האויב. ומכיון שעמלק בא להסית ולהדיח את ישראל מדרך ה' על כן צריך להלחם כנגדו בכל תוקף. הראייה לדברים, קוראים בחנוכה הלל גמור עם ברכה כל ה 8 ימים ומדוע? כיוון שניסו להשמיד לנו את הרוחניות את התורה. כאשר מנסים לנתק את היהודי מהשורש שלו מהתורה הקדושה זה הדבר החמור ביותר.**

**"ויסב ה' את העם דרך המדבר" ואילו הדרך השניה שיכול היה ה' להוליך את עם ישראל היא דרך ארץ פלשתים, אך כתוב "ולא נחם ה' דרך ארץ פלשתים כי קרוב הוא וכו'.. והינה הבעל שם טוב הקדוש אומר, שעם ישראל יכול היה ללכת בשתי דרכים, או מהמדבר או דרך ארץ פלשתים. ואילו דרך ארץ פלשתים היה לוקח לעם ישראל 3 ימים, אך דרך המדבר 40 שנה. ורבים הם הפירושים מדוע הלכו דווקא דרך המדבר 40 שנה. אך הבעל שם טוב מביא את הסיבה מדוע לא הלכו דרך ארץ פלשתים, "כי קרוב הוא" קרוב הוא מהשיעבוד, רק הרגע יצאו עם ישראל מהשיעבוד, תשושים בלי כוחות, והינה יבואו דרך ארץ פלשתים ויבואו להילחם, ירצו לחזור למצרים כמו שנאמר "פן ינחם העם בראתם מלחמה ושבו מצרימה". אבל מכאן אומר הבעל שם טוב אפשר ללמוד מוסר גדול, אין ה' נותן לאדם ניסיון שאינו יכול לעמוד בו, ואם ה' נותן ניסיון לאדם סימן שהאדם יכול לעמוד בו. וזאת ההוכחה לכך. ומכיוון שאם יכלו עם ישראל לעמוד בניסיון הזה אז היה לוקח אותם ה' דרך ארץ פלשתים, אך בגלל שה' יתברך ידע בוודאות שלא יוכלו לעמוד בניסיון לכן בחר לקחת אותם דרך המדבר.**

**"ויהי ביום השביעי יצאו מן העם ללקט ולא מצאו" – והינה אפשר לשאול קושיה חזקה, והרי משה רבנו אמר להם שהמן לא ירד ביום השבת. ומדוע יצאו לחפש? הרי אמר להם שאין מן ביום השבת, ואם כבר יצאו לחפש, אז ברור שלא ימצאו, אז מדוע נאמר שלא מצאו? אם הדבר ברור מאליו שלא יורד מן בשבת, אז ברור שלא ימצאו. והשאלה הנוספת מדוע בכלל יצאו לחפש? וכי לא האמינו למשה? אז הינה אפשר לבאר זאת כך, היו שני אנשים שהיו עושים צרות למשה רבנו, היו מנסים לקלקל את האמונה של כולם ומנסים להראות כאילו משה רבנו משקר על עם ישראל. קראו להם - דתן ואבירם. והם מה עשו ? לקחו מן ביום השבת ממה שהיה יורד ביום שישי , היו זורקים אותו למעלה ואז צועקים הינה נופל המן הינה נופל המן ביום השבת. כך היו עושים. ולכן כולם היו שומעים את הצעקות שהיה המן נופל ובאים לראות. ולכן זה עונה לנו על השאלה מדוע יצאו לראות, כי שמעו צעקות שיש מן ביום השבת. והשאלה השניה, מדוע לא מצאו? כי ה' עשה נס, שאותו מן שהם זרקו ביום השבת באוויר, נעלם מהם ולא היה מן לא מצאו כלום. וכל המזימות והתכנונים שלהם להרוס את האמונה של האנשים לא הצליחו ולכן ה' העלים את המן ולא מצאו.**

**והינה אפשר לראות שרשום "ויצמא שם העם למים.." ומיד לאחר מכן כתוב "ויבוא עמלק" שידוע שעמלק זה יצר הרע. והינה אפשר לבאר, שכאשר אין מים (תורה) והעם צמא, אז בא היצר הרע שזה בחינת עמלק ויכול לנצח את האדם. אך כאשר יש מים (תורה) ויש אמונה בה' (כמו שהיו מרימים עיניהם לשמיים ומשעבדים את ליבם לאבינו שבשמיים) אז אפשר לנצח את עמלק שזה היצר הרע. ועמלק גימטריה "ספק" שזה הספק שצריך להסיר מליבנו ולשאול את החכמים כמו שנאמר "עשה לך רב, והסתלק מהספק" - ספק גימטריה עמלק.**

**והינה לסיום, נסתכל היטב בשירת הים, כתוב פעם אחת שהמים להם "חומה" ופעם כתוב "חמה" בלי ו'. (כתיב חסר). ואפשר לפרש את השוני כך : פעם אחת כתוב חמה מלשון כעס של העבודה זרה של פסל מיכה. אך פעם אחת כתוב "חומה" מלשון הגנה. והנה אפשר לפרש זאת גם על דרך הדרש, אם אדם הולך בעצת היצר הרע וכועס כאילו עובד עבודה זרה והינה רמז לדבר "חמה" מלשון כעס ופסל מיכה. (עבודה זרה) ואילו אדם שהולך בדרך ה', אז המים (התורה) היא לו לחומה. ועוד רמז להבדל ביניהם, עם ו' זה חומה ( ו' זה התורה הקדושה שניתנה ב ו' סיוון). ואילו בלי ו' זה חמה- כלומר בלי התורה ויראת ה' האדם כועס וכאילו עובד עבודה זרה (חמה). נשתדל כולנו ללכת בדרך ה', ניהיה מאוחדים בינינו לבין עצמנו ונתקן את מעשינו בין אדם למקום ובין אדם לחברו, וביחד נזכה לראות בשמחת הגאולה בירושלים הבנויה אמן...**

**נשתדל בכל הכוח להפיץ את דברי התורה ולשמח עוד יהודים בסיפורי צדיקים וחידושים כל מי שרוצה להיות שותף שיפנה אלינו במס' למטה או במייל.**

**"כל המזכה את הרבים, אין חטא בא על ידו" - כל מי שרוצה לזכות במצווה ולהיות שותף בהפצת התורה או להקדיש את העלון לקרובים אליו, יפנה אלינו במייל danielbar158@gmail.com או במספר : 0523458725**

**שבת שלום ומבורכת**